En 28-årig tydeligt beruset mand kørte hasarderet på vej til Frederikshavn. Nu efterlyser politiet vidner - særligt et, nemlig motorcyklisten som var tæt på at blive presset mod autoværn.

Nordjyllands Politi ser med stor alvor på den situation, som en 28-årig mandlig bilist i en hvid varevogn bragte adskillige andre bilister i, da han kørte på motorvej E45 i nordlig retning mellem Dronninglund og Frederikshavn. Manden bragte nemlig op mod 12 bilister i fare med sin kørsel. Bilisterne måtte alle undvige for den unge mands farlige færden. Manden slingrede voldsomt fra et spor til det andet uden at tage hensyn til de øvrige trafikanter. Ligeledes kørte han i den hvide varevogn op og ned i fart. Hastigheden var nogle gange nede på 50 kilometer i timen på motorvejen og andre gange oppe på 150 kilometer i timen. Var ved at ramme flere bilister Han var ifølge vagtchefen hos Nordjyllands Politi flere gange ved at ramme medtrafikanter. Særligt i et tilfælde var det ifølge politiets oplysninger var det tæt på at gå helt galt. En motorcyklist var ved at blive ramt af bilen, da motorcyklisten var tæt på at blive presset ind i autoværnet. Anholdt i Frederikshavn Nordjyllands Politi fik adskillige henvendelser om den særdeles slingrende og farlige kørsel, og det lykkedes politiet at standse bilisten ved bygrænsen til Frederikshavn. Her blev anholdt og sigtet for at køre i alkoholpåvirket tilstand, ligesom politiet også har en formodning om, at bilisten kan være påvirket af narko. Dertil kommer, at han vil blive sigtet for at have forvoldt andre bilister fare. Nordjyllands Politi efterlyser nu bilister - og særligt motorcyklisten, der har kørt på strækningen og har set og oplevet den hvide varevogns usikre kørsel. Nordjyllands Politi kan kontaktes på telefon 114. Den 28-årige mand er endnu ikke afhørt, da han fortsat er påvirket, hvorfor politiet ikke kender de nærmere omstændigheder bag den vilde kørsel.